
NOȚIUNI INTRODUCTIVE

Domiciliul este determinat, în general, în funcție de intenția unei persoane de a locui permanent sau pe o perioadă nedeterminată într-o țară, fără a fi obligatorie prezența persoanei fizice în acel loc.


Domiciliul este un concept juridic, iar regulile sale au fost stabilite prin jurisprudență, spre deosebire de definiția legală. Există trei tipuri de domiciliu:


- domiciliul de origine, care este de obicei dobândit din cel al tatălui, altfel fiind cel al mamei;


- domiciliul de alegere. O persoană poate dobândi un domiciliu de alegere atunci când locuiește într-o țară și are intenția de a rămâne acolo permanent sau pentru o perioadă îndelungată. În cazul în care se renunță la domiciliul ales și nu dobândește un nou domiciliu ales, domiciliul de origine se obține în mod automat, chiar dacă persoana nu dorește să se întoarcă la acesta;


- domiciliul de dependență este domiciliul pe care un minor îl deține în cazul în care domiciliul părinților se schimbă în timp ce acesta are sub 18 ani. Atunci când minorul ajunge la vârsta de 18 ani, el poate să dobândească un domiciliu de alegere
.


Cetățenia Uniunii Europene conferă fiecărui cetățean al Uniunii un drept fundamental și individual la liberă circulație și ședere pe teritoriul statelor membre, sub rezerva limitărilor și condițiilor prevăzute de Tratatul european și a măsurilor adoptate în scopul aplicării acestuia.


Libera circulație a persoanelor constituie una dintre libertățile fundamentale ale pieței interne, care reprezintă un spațiu fără frontiere interne, în care libertatea este asigurată în conformitate cu dispozițiile tratatului. Cetățenia Uniunii trebuie să constituie statutul fundamental al resortisanților din statele membre, dacă aceștia își exercită dreptul la liberă circulație și ședere. 

Pentru a constitui un mijloc autentic de integrare în cadrul societății statului membru gazdă în care cetățeanul Uniunii își are reședința, dreptul de ședere permanentă, odată ce a fost obținut, nu trebuie supus niciunei condiții
.


Cu toate acestea, noțiunea de reședință a persoanelor fizice este una dificilă, nu doar în ramurile juridice naționale cum ar fi dreptul internațional privat, securitatea socială și dreptul fiscal, dar chiar și în legislația europeană. Nici în tratatele UE, nici în legislația secundară nu se găsește o definiție generală a termenului.  

Reședința persoanelor fizice, precum şi cerințele specifice de ședere impuse de statele membre au fost în atenția CEJ, în domeniul privind libera circulație
. Aceasta a determinat Curtea să dezvolte un cadru analitic pentru a face față uneori unor seturi diferite de cazuri, în mod deosebit în domeniul liberei circulații a lucrătorilor și persoanelor care desfășoară activități independente.

 
Principala interpretare a noțiunii de reședință obișnuită a fost dată în domeniul impozitării persoanelor fizice/juridice. CEJ utilizează termenul de reședință obișnuită şi o interpretează ca fiind locul în care o persoană și-a stabilit centrul permanent de interese.


În ceea ce privește documentele de identitate, acestea sunt reprezentate de orice act care poate fi utilizat pentru a dovedi identitatea unei persoane. Dacă este eliberat într-un format de dimensiuni mici, tip card de credit, se numește de obicei carte de identitate sau carte de cetățean. 

În lipsa unui document de identitate formal, permisul de conducere este acceptat în multe țări pentru verificarea identității. Majoritatea statelor lumii acceptă și pașapoartele ca formă de identificare. 

Toate aceste documente sunt eliberate de structurile specializate ale statelor.

STATE MEMBRE ALE UNIUNII EUROPENE


Austria

Definițiile domiciliului și reședinței obișnuite în temeiul legislației austriece diferă în funcție de domeniul de drept în cauză (de exemplu, dreptul fiscal, dreptul electoral, dreptul și procedura civilă, conflictul de legi, etc.). O persoană fizică trebuie să aibă domiciliul sau reședința obișnuită în Austria, pentru a se putea afla sub competența instanțelor austriece. Dacă o persoană locuiește în Austria cu intenția exprimată sau implicită de a rămâne permanent în Austria, aceasta are de drept domiciliul în Austria. 


O persoană fizică trebuie să aibă legături substanțiale (profesionale și sociale) cu țara și trebuie să fie prezentă în mod real în Austria timp de aproximativ șase luni, pentru a putea deține o reședință obișnuită
.


În Austria toți cetățenii (austrieci, cetățeni ai statelor membre UE/SEE, resortisanți ai țărilor terțe) trebuie să se înregistreze la locul lor de reședință. Birourile de înregistrare sunt autoritățile municipale.


În particular, în orașele universitare magistratul de primă instanță este autoritatea competentă pentru înregistrarea persoanelor care se înscriu la studii, iar în toate celelalte locuri, birourile municipale sunt responsabile de înregistrarea și modificările ce apar în privința reședințelor alese.

Toate birourile de înregistrare locale sunt centralizate electronic în sistemul Registrului central al datelor de rezidență (CRR). Acesta a început să funcționeze la 1 martie 2002, municipalitățile fiind obligate de a furniza datele necesare. Înregistrările și modificările trebuie să fie trimise către CRR în formă electronică, în plus, acesta primind un centralizator trimestrial al persoanelor înregistrate în CRR, cu locul de reședință principal. 

Cetățenii sunt obligați să-și înregistreze modificările de domiciliu în termen de trei zile lucrătoare, evidențiind cele două tipuri de locuințe: locul principal de domiciliu și locul secundar. Prin lege, fiecare persoană din Austria poate avea doar un singur loc de reședință principal (obișnuit), dar poate avea mai multe locuri de reședință secundare. Toate înregistrările de date furnizate de CRR conțin un număr care este un identificator unic pentru fiecare rezident din Austria
.

Înregistrările de date conțin:

• numele persoanei, inclusiv numărul CRR ca PIN, data și țara de naștere, sexul, naționalitatea;


• locul de reședință (de exemplu, cheia de înregistrare, adresa, numărul de identificare al clădirii);


• tipul de înregistrare (codul pentru naștere, imigrare/emigrare, schimbare a locului de reședință în Austria, alte corecții, etc.);

• datele oficiale de înregistrare despre locul de reședință;

• timpul de procesare a înregistrării în CRR.
Bulgaria
          Potrivit prevederilor Legii privind înregistrarea civilă, schimbarea adresei permanente
 se realizează prin depunerea unei cereri la primăria municipalității sau localității unde persoana a ales să fie înscrisă în Registrul populației (art. 98). Schimbarea este raportată prin baza națională a datelor privind populația, care este deținută de Ministerul de externe, la municipalitatea unde se va înregistra adresa permanentă, în termen de 30 de zile.


Adresa unui minor plasat pentru creștere la o instituția specializată este cea a instituției. Detaliile adresei se depun de către conducătorul instituției respective.


Potrivit legii, registrul cetățenilor bulgari cuprinde toate fișele de înregistrare personală ale cetățenilor, inclusiv adresă permanentă care este declarată la nivelul biroului municipal (art. 30). 


Municipiile și regiunile dețin registrele computerizate de evidență ale populației de pe teritoriul lor și pot arhiva fișierele de înregistrare, în conformitate cu normele stabilite de Ministerul dezvoltării regionale și al lucrărilor publice.

Declarația de schimbare a adresei permanente se depune la primăria municipalității unde persoana respectivă a ales să fie înscrisă în registrul populației. Atunci când se schimbă adresa permanentă, modificarea este raportată prin baza națională de date privind populația la Ministerul de Interne, conform procedurilor ESGRAON. 

Sistemul ESGRAON are următoarele funcții:


- să creeze și să mențină registrele de stare civilă și registrele populației;


- să creeze și să mențină baze de date automatizate pe baza registrelor populației;


- să dețină identificatorul administrativ unic pentru persoane fizice (PIN) prevăzute de lege;


- să creeze și să mențină clasificatorul național al adreselor permanente în Republica Bulgaria;


- să furnizeze la cerere informații organelor legislative, executive și judiciare. Sistemul unificat de înregistrare civilă și pentru servicii administrative al populației funcționează la nivel național, regional și municipal.

Datele din bazele automate de date sunt introduse la nivel municipal, regional și național. Datele provenite de la alte sisteme informatice se introduc centralizat cu o notație de informare pentru nivelul municipal, iar datele primăriilor se trimit săptămânal autorităților regionale competente pentru transferul lor la nivel național.

În Bulgaria, de la vârsta de 14 ani, este obligatorie deținerea unui buletin de identitate.


Belgia

          Conceptul belgian de domiciliu este parțial - dar nu total - asemănător celui de reședință în scopuri fiscale. Este locul în care o persoană are, și își exprimă intenția de a avea reședința principală, adică locul unde are centrul intereselor sale (familiale și economice) și unde se regăsește în mod obișnuit. Belgia nu are în legislație noțiunea de domiciliu de origine.


În sensul legii, domiciliu înseamnă:


- locul în care o persoană fizică are reședința principală în conformitate cu registrul civil al populației, registrul străinilor sau registrul de așteptare;


- locul în care o persoană juridică are sediul menționat în statut.


De asemenea, în sensul legii, reședință obișnuită înseamnă:


- locul în care o persoană fizică și-a stabilit reședința principală, chiar și în absența înregistrării, deținând un permis de ședere sau de stabilire. Pentru a determina acest loc, sunt luate în considerare o serie de circumstanțe personale.


- locul în care o structură (firmă, asociație, etc.) cu personalitate juridică își are sediul principal;


În sensul legii, locul ales pentru înființarea unei structuri de acest fel este stabilit luând în considerare în primul rând locul unde se găsește administrația societății respective, precum și centrul activităților sale
.


Certificatele de populație sunt întocmite conform informațiilor existente în Registrul național și, după caz, dovedesc componența unei familii, adresa principalului loc de reședință, naționalitatea, alegerea privind modul de înmormântare și/sau ritualuri, statutul de alegător belgian, modul de coabitare, etc. Aceste certificate pot fi obținute din Registrul național, care este gestionat electronic de municipalitățile responsabile
.

Serviciul E-desk pentru populație și registrul civil poate fi accesat de persoanele care au o carte electronică de identitate și un cod PIN al cardului.

Începând cu anul 2000, toate cardurile de identitate belgiene recent emise au un chip tip card eID. Începând cu anul 2008, cartea străinului a fost înlocuită cu o carte electronică, care conține un cip similar. Cardurile eID pot fi utilizate atât în sectorul public cât și în cel privat pentru identificarea și crearea unor semnături electronice obligatorii din punct de vedere legal.


CEHIA

Noțiunea de domiciliu nu se regăsește în legislația cehă. În dreptul internațional privat, aplicabil în Cehia, naționalitatea persoanei decide locul de domiciliu. Dacă o persoană are două cetățenii, una dintre acestea fiind cea cehă, aceasta este prioritară în stabilirea domiciliului. Doar pentru o persoană apatridă se ia în mod expres în calcul noțiunea de domiciliu.


Noțiunea de rezidență permanentă este stipulată în Codul de procedură civilă
, minorul având același domiciliu cu cel al părinților, dacă locuiesc împreună. În caz contrar, minorul primește automat rezidența părintelui care a obținut custodia.   


Registrul populației este una dintre componentele de bază ale e-guvernării moderne din Republica Cehă
. 


Datele de referință privind persoanele fizice sunt păstrate în registrul populației. Persoanele fizice înscrise în registru sunt cetățenii Republicii Cehe și ai UE, străinii cu permis de ședere în Republica Cehă și străinii cărora le-a fost acordată protecția în Republica Cehă sub formă de azil sau sub altă formă subsidiară. 


Registrul populației împarte datele necesare cu celelalte registre de bază și furnizează date de referință pentru celelalte registre.


ICZ este furnizorul de servicii privind gestionarea registrului populației, oferind suport pentru dezvoltarea sistemului în conformitate cu cerințele Ministerului de Interne din Republica Cehă, respectiv Administrația Registrelor de Bază, care administrează registrul populației pentru Ministerul de interne, în conformitate cu prevederile legale.

Beneficiile implementării unui sistem de registre electronice de bază pentru cetățenii care se află în contact cu administrațiile publice:


- datele sunt păstrate sub formă de date de referință și nu mai trebuie să fie dovedite de cetățean în mod repetat în diferite forme,


-  se reduce timpul petrecut la birourile administrației publice,


- există un nivel mai ridicat de protecție a datelor cu caracter personal,


- există un interval de timp scurt pentru manipularea aplicațiilor,


- se reduce birocrația,


- modificarea datelor de referință se face gratuit.


Un card de identitate cu fotografie este eliberat tuturor cetățenilor Republicii Cehe de la vârsta de 15 ani. Este recunoscut oficial de toate statele membre ale Uniunii Europene pentru călătoriile în interiorul UE. 

Danemarca

O persoană care are o locuință în Danemarca este considerată, conform legii, rezidentă în scopuri fiscale. O persoană care rămâne în Danemarca pentru o perioadă de cel puțin șase luni consecutive este considerată, de asemenea, rezidentă în Danemarca în scopuri fiscale
.


Conceptul de domiciliu determină legea personală aplicabilă unui individ (de exemplu în situația unei moșteniri). Domiciliul este definit ca locul în care o persoană fizică își are reședința obișnuită, având intenția de a rămâne pe o perioadă nedeterminată. O persoană poate avea doar un singur domiciliu. Dacă aceasta are mai multe reședințe, domiciliul este locul cu care are cea mai strânsă legătură.


Schimbarea domiciliului necesită o schimbare a rezidenței permanente, precum și intenția de a rămâne în noul loc pentru o perioadă nedeterminată. Pentru determinarea intenției sunt luați în considerare numeroși factori - atât subiectivi, cât și obiectivi.


Pentru domiciliul juridic este luată în considerare localitatea în care persoana respectivă are domiciliul. Dacă aceasta are mai multe locuințe se consideră că are domiciliul juridic în toate localitățile respective.


Domiciliul în scopuri fiscale este locul unde este impozitată o persoană dacă are locuința permanentă în Danemarca sau atunci când șederea sa în Danemarca depășește 6 luni
.


Orice persoană care se deplasează sau se mută este obligată să raporteze acest lucru noii municipalități de reședință în termen de 5 zile. Rapoartele trebuie să conțină informații despre toate persoanele cu anumite grade de rudenie:


1. numărul de registru civil,


2. numele complet,

dd
3. fosta adresă și municipiul de reședință,


4. adresa viitoare și municipiul de reședință;


5. data deplasării
.


Registrul civil centralizat din Danemarca a fost înființat în anul 1968. Biroul SIR din cadrul Ministerului de Interne administrează sistemul, care conține date despre aproximativ 7,3 milioane persoane rezidente din Danemarca și Groenlanda. Mai mult, registrul conține informații despre aproximativ 2,9 milioane locuințe, 105.000 de drumuri și circa 3.000 de autorități administrative din Danemarca
.


Danemarca este una dintre puținele țări din UE care în prezent nu eliberează cărți de identitate naționale (fără a lua în considerare permisele de conducere și pașapoartele).

Estonia

În sensul Legii privind impozitul pe venit, o persoană fizică este rezidentă în Estonia dacă acesta are un loc permanent de reședință pe teritoriul țării sau se află în Estonia timp de 183 de zile sau mai mult pe parcursul unui an
.


Conform prevederilor art. 14 Cod civil, reședința unei persoane este locul în care aceasta trăiește în mod permanent. Locuința unei persoane fizice poate fi simultan în mai multe locuri. O reședință se consideră a fi schimbată dacă persoana se stabilește în localitate și își exprimă intenția de a-și schimba reședința.  În cazul în care reședința unei persoane nu poate fi stabilită, locul în care aceasta se află efectiv se consideră a fi reședința sa
.

O notificare de ședere poate fi depusă prin orice modalitate electronică la agenția locală competentă care guvernează locul de reședință al persoanei.  Registrul electronic de evidență a persoanelor este gestionat de Ministerul de Interne, iar utilizarea informațiilor din registrul populației se face în conformitate cu prevederile Legii privind evidența populației și a Legii privind protecția datelor cu caracter personal. Protecția datelor este monitorizată de către Inspectoratul de Protecție a Datelor și Ministerul de Interne în calitate de administrator autorizat
. 

Datele cuprinse în actele de identitate, indiferent de forma lor, conțin detalii care se regăsesc în bazele de date electronice gestionate de Ministerul de interne.

Cardul de identitate estonian (ID-kaart) este un document recunoscut oficial de toate statele membre ale Uniunii Europene pentru călătoriile în interiorul UE. 


Cipul cardului stochează o pereche de chei de control, permițând utilizatorilor să semneze criptografic documente digitale bazate pe principiile criptografiei cu cheie publică. 


Cartea de identitate estonă este, de asemenea, utilizată pentru autentificare în programul de vot pe internet în Estonia. În februarie 2007, Estonia a fost prima țară din lume care a inițiat votarea electronică pentru alegerile parlamentare. 
Finlanda

Conceptele de reședință obișnuită și de domiciliu sunt foarte asemănătoare în Finlanda: 

- reședința obișnuită înseamnă locul în care individul trăiește și lucrează, fiind centrul activității acestuia;


- domiciliul reprezintă locul înregistrat în registrul populației pentru o persoană fizică.


Utilizarea acestor termeni nu este sistematizată în legislația sau jurisprudența finlandeză, fiind utilizată în special în traducerile convențiilor internaționale
.


Orașul de domiciliu al unei persoane, care se deplasează pe teritoriul Finlandei, este stabilit pe aceeași bază ca pentru orice altă persoană fizică, dacă locuiește în Finlanda și intenționează să rămână permanent în Finlanda și dacă are un permis de ședere - atunci când este necesar acest lucru.


Persoana care s-a mutat în străinătate pentru o perioadă mai mare de un an, nu are o localitate de domiciliu în Finlanda. Cu toate acestea, municipalitatea de reședință a acestuia poate fi în Finlanda dacă are o legătură mai puternică cu Finlanda decât cu țara în care locuiește efectiv.


Atunci când o persoană își schimbă domiciliul, acest lucru trebuie anunțat în termen de 7 zile. Notificarea trebuie depusă biroul local de înregistrare. Noile informații vor fi actualizate rapid în sistemul de evidență a populației al țării.


Schimbarea adresei se realizează prin completarea unui formular de schimbare a acesteia, care este disponibil la oficiile registrului local, oficiile poștale, birourile fiscale, birourile instituțiilor de asigurări sociale și centrele comune de servicii
.


Sistemul de informare a populației este gestionat de Centrul de înregistrare a populației și de registrele locale. Înregistrarea informațiilor se bazează pe notificările  făcute de persoanele fizice și de autoritățile publice. Informațiile din sistem sunt utilizate în cadrul serviciilor ce funcționează în societatea finlandeză - administrația publică, autoritatea electorală, fiscalitate, administrație judiciară, cercetare și statistică
. 


FINeID reprezintă identitatea electronică finlandeză
 și se referă la identificarea electronică a persoanelor care utilizează certificate digitale. Centrul de înregistrare a populației furnizează certificate pentru cetățeni, organizații și pentru sectorul sănătății. Sunt necesare certificate pentru identificare, criptare și semnătură electronică în rețelele de informare. Nu sunt posibile metode de identificare personale convenționale pentru serviciile online.


Certificatul de cetățenie de pe buletinul de identitate emis de poliție este cel mai cunoscut certificat furnizat de Centrul de înregistrare a populației. Alte produse certificate produse includ cardurile inteligente speciale, certificatele server și e-mail pentru organizații și pentru sectorul sănătății. Centrul de înregistrare a populației eliberează, de asemenea, certificate biometrice pentru documentele de călătorie, cum ar fi pașapoartele.


Serviciile autorității de certificare a Centrului de înregistrare a populației se bazează pe o legislație specifică: Legea privind sistemul de informare a populației și serviciile de certificare furnizate de Centrul de înregistrare a populației (661/2009) și Legea privind identificarea electronică puternică și semnăturile electronice (617/2009).


FRANŢA


În conformitate cu prevederile Codului general al impozitelor, o persoană fizică este considerată rezident fiscal în Franța dacă întruneşte cel puțin una dintre următoarele condiţii:


- pe teritoriul francez se află domiciliul sau locuinţa sa principală. Această condiţie cuprinde ideea de permanență și de stabilitate. Domiciliul reprezintă locul în care locuiește în mod obișnuit familia apropiată (soț/partener de coabitare și copii minori, dar nu părinți sau frați) sau, dacă cetăţeanul este celibatar şi fără copii, în locuinţa respectivă se află centrul vieții tale personale. 


- în Franţa se află principalul loc de muncă. Acest fapt presupune că cetăţeanul respectiv petrece cel puţin 183 de zile în Franța într-un an fiscal, dar rezidența se poate aplica și în cazul în care numărul de zile petrecute în Franţa sunt mai multe decât cele petrecute în oricare alt stat.


- în Franța persoana fizică are centrul intereselor sale economice
.

Cartea de identitate națională
 este eliberată oricărei persoane care o solicită, indiferent de vârstă. Acest document permite titularului să își dovedească identitatea pe teritoriul național. Cartea de identitate națională este gratuită începând cu 1 septembrie 1998 şi nu este obligatorie.


La constituirea dosarului de obţinere, se procedează la amprentarea părții interesate. Pentru minori, această formalitate este obligatorie numai de la vârsta de 13 ani. Informațiile conținute în dosarul de cerere, inclusiv amprentele digitale, sunt păstrate de prefecturi sau sub-prefecturi.


Amprenta poate fi folosită numai pentru:


- eliminarea tentativelor de a obține sau de a folosi fraudulos un document de identificare;


- identificarea unei persoane într-o procedură legală.


Prin Decretul din 19 martie 1987 a fost introdusă cartea de identitate securizată, a cărei eliberare a fost larg răspândită începând cu anul 1995. Aceasta se realizează pe o hârtie plastifiată specială și include diverse dispozitive de securitate menite să limiteze riscul de falsificare sau contrafacere
.

Potrivit prevederilor Decretului 1.188 din 18 decembrie 2013
, începând cu 1 ianuarie 2014, perioada de valabilitate a cărților de identitate naționale pentru adulți s-a modificat, astfel încât cartea națională de identitate eliberată unei persoane majore are o valabilitate de 15 ani, iar cea eliberată unui minor este întotdeauna valabilă timp de 10 ani. Această prevedere se aplică şi în cazul cărţilor de identitate securizate eliberate între 2 ianuarie 2004 și 31 decembrie 2013 persoanelor cu vârste înaintate. 


GERMANIA

În legislația germană nu se regăsește conceptul de domiciliu. Obligația fiscală este determinată de noțiunea de reședință. O persoană fizică este rezidentă germană dacă are o locuință, o locuință permanentă sau o reședința obișnuită în Germania. 


Conform prevederilor art. 7 Cod civil, o persoană care locuiește efectiv într-un loc, se consideră că are reședința în acel loc. Persoana respectivă poate avea mai mult de o reședință. Se consideră că o persoană nu mai are reședința într-un loc dacă a părăsit acel loc, cu intenția de a înstrăina acea proprietate
. 

Bazele de date ce cuprind informații legate de cetățenii germani sunt gestionate de Ministerul federal de Interne.


Actuala carte de identitate este de plastic, tip  ID-1 cu un chip RFID încorporat, care prezintă multe elemente de securitate. Toate informațiile despre persoana respectivă sunt furnizate în germană, engleză și franceză.
          ITALIA
          În ceea ce privește principiile generale ale rezidenței fiscale ale persoanelor fizice, conform art. 2 alin. (2) din Codul italian privind impozitul pe venit, o persoană fizică este considerată rezidentă în Italia în scopuri fiscale, dacă pentru o perioadă de timp este îndeplinită cel puțin una dintre următoarele condiții:

          - se realizează înregistrarea persoanei în registrele municipale ale populației. Faptul că persoana fizică este înscrisă în Registru pentru o anumită perioadă de timp este o condiție suficientă pentru ca aceasta să fie considerată rezidentă în Italia în scopuri fiscale;

          - deținerea unui domiciliu în Italia în conformitate cu prevederile definiției care se regăsește în Codul civil. În conformitate cu art. 43 alin. (1) Cod civil, termenul domiciliu înseamnă reședința principală a persoanelor. Existența unui domiciliu nu are legătură cu prezența efectivă a individului în acel loc;

          - reședința persoanei în Italia în conformitate cu prevederile Codului civil. Conform art. 43 alin. (2) din Codul civil, termenul de reședință înseamnă un loc în care individul își are reședința obișnuită
.

          Potrivit Codului fiscal italian, o persoană fizică este considerată rezidentă în scopuri fiscale dacă se regăsește pe teritoriul Italiei, pentru cea mai mare parte a exercițiului financiar (adică pentru mai mult de 183 de zile). Prin urmare, pentru a recunoaște reședința fiscală a unui individ, criteriul de bază este înregistrarea în registrele populației rezidente italiene. 

          Persoana care se mută trebuie să depună o cerere de înregistrare la Registrul populației în localitatea în care intenționează să locuiască. La sfârșitul șederii în Italia, persoana fizică trebuie să solicite anularea mențiunilor care o privesc din Registrul populației rezidente.

          Persoana care este înregistrată la Registrul populației rezidente pentru mai puțin de 183 de zile într-un an calendaristic este, în general, considerată nerezidentă în scopuri fiscale (deși trebuie luați în considerare și alți factori).

          Un cetățean italian care se transferă într-o țară străină trebuie să se anuleze înscrierea în Registrul populației rezidente italiene și trebuie să se înregistreze în Registrul rezidentului italian din străinătate (AIRE).

          Conform prevederilor Legii de înființare a ANPR, a fost creat un registru național al populației rezidente (ANPR), deținut și întreținut de Ministerul de Interne. ANPR este singura bază de date națională destinată combinării datelor demografice ale tuturor locuitorilor italieni, inclusiv celor care trăiesc în străinătate (AIRE)
.


Cartea de identitate electronică (CIE) este un document de identificare personal care a înlocuit cartea de identitate pe suport de hârtie în anul 2001, fiind  destinată identificării online și offline. Informațiile sunt tipărite și stocate pe un cip precum și pe o bandă laser. În mod specific, cipul conține un certificat digital pentru autentificarea online și opțional un certificat pentru semnăturile digitale. 


Conform decretului adoptat în anul 2016, fiecare CIE cu valabilitate expirată trebuie înlocuită cu versiunea electronică
. 
          Letonia

          Locul de reședință (domiciliu) este acel loc în care o persoană locuiește în mod voluntar, cu intenția expresă sau implicită de a trăi permanent și lucra în acel loc. O persoană poate avea mai multe reședințe
.

          Registrul populației este una dintre bazele de date de importanță națională, care include date despre circa 3 milioane de persoane. Registrul a fost creat ca un sistem unic de înregistrare a populației țării și cuprinde informații despre numele și prenumele locuitorilor, locul de reședință, documentele personale de identificare etc. Aceste date sunt utilizate pentru anchete statistice, prognoză și pentru calcularea taxelor, organizarea alegerilor și a altor procese de importanță națională
.

O persoană poate declara locul de reședință:


- la primăria locală, unde se află noul loc de reședință al persoanei;


- electronic prin utilizarea serviciului de depunere a declarației de domiciliu; 

- la Oficiul pentru cetățenie și migrație, pentru anumite categorii de persoane.

Un card de identitate (eID) este un document de identificare personal care verifică identitatea și statutul legal al titularului.


Fiecare persoană înregistrată în Registrul Populației poate obține cartea de identitate, în conformitate cu statutul său juridic. O carte de identitate poate fi eliberată copiilor cu vârsta sub 15 ani la cererea părinților sau a tutorelui legal.


O persoană poate avea în același timp o singură carte de identitate și un singur pașaport (cu excepția pașapoartelor diplomatice și de serviciu).
          LITUANIA

          Domiciliul și condițiile de rezidență
: o persoană fizică este considerată rezidentă în Lituania dacă:


1. persoana fizică are o reședință permanentă în Lituania pe parcursul perioadei fiscale;


2. persoana fizică are interese personale, sociale sau economice mai mari în Lituania decât într-o țară străină pe parcursul perioadei fiscale; 

3. persoana fizică este prezentă în Lituania pentru o perioadă de minim 183 de zile pe parcursul perioadei fiscale;


4. persoana fizică este prezentă în Lituania pentru o perioadă sau perioade care ating în total 280 de zile, pe parcursul unui an.


Potrivit Codului civil, art. 2.12 - locuința unei persoane fizice
 -, domiciliul unei persoane fizice este acel loc în care aceasta își are reședința permanentă sau obișnuită, acel loc fiind sediul activităților sale personale, sociale și economice.


O persoană fizică este considerată a avea domiciliul în Republica Lituania atunci când, din propria voință, el are și păstrează un domiciliu principal, cu intenția de a-l transforma într-un sediu al intereselor sale personale, sociale și economice. Această intenție se poate manifesta, printre altele, prin prezența efectivă a persoanei pe teritoriul Republicii Lituania, precum și prin stabilirea de relații personale sau de afaceri cu alte persoane din Republica Lituania.


O persoană fizică poate avea doar un singur domiciliu. O persoană chemată într-o funcție publică temporară sau revocabilă își păstrează domiciliul.


Locuința unei persoane fizice este considerată neschimbată până la mutarea acesteia într-un alt domiciliu.


Locuința unei persoane căsătorite nu depinde de domiciliul soțului său, deși domiciliul unuia dintre soți este un fapt care trebuie luat în considerare la stabilirea domiciliului celuilalt soț.


Potrivit art. 2.16. - locul de reședință al unei persoane fizice -, reședința unei persoane este locul în care își are reședința obișnuită.


În cazul în care o persoană are mai mult de o reședință, sediul său principal este imobilul unde locuiește cel mai mult. În acest caz, reședința principală a persoanei se ia în considerare la stabilirea domiciliului.


O persoană a cărei domiciliu nu poate fi determinat cu certitudine în conformitate cu criteriile prevăzute la art. 2.12 din Codul civil, va fi considerată domiciliată la locul de reședință. 

Criteriile de stabilire a reședinței:

- durata și continuitatea reședinței efective, datele privind reședința persoanei, care sunt înscrise în registrele publice, precum și propriile declarații publice cu privire la reședințele existente sunt luate în considerare la stabilirea domiciliului unei persoane fizice;

- o persoană a cărei reședință este necunoscută sau nu poate fi determinată cu certitudine, se consideră a locui la ultima reședință cunoscută;

- o persoană fizică trebuie să notifice în scris cealaltă parte a contractului, precum și creditorii sau debitorii săi cu privire la schimbarea domiciliului. În cazul în care persoana respectivă nu îndeplinește această obligație, cealaltă parte a contractului și creditorii au dreptul să trimită notificări și să efectueze actele juridice la locul ultimei reședințe cunoscute.


În anul 1992 a fost înființat Registrul Republicii Lituania. Registrul populației cuprinde înregistrări ale datelor tuturor cetățenilor lituanieni și străini sau apatrizi care au reședința în Lituania. Aceste înregistrări se păstrează în banca de date cu un sistem uniform de indicatori.


Datele privind populația înregistrate în registru pot fi publicate numai în rapoartele sumare.


Finanțarea registrului populației se realizează de la bugetul de stat al Lituaniei, Departamentul de Statistică fiind responsabil de supravegherea și gestionarea acestuia
.


Noile carduri de identitate, realizate din policarbonat, cu grad înalt de siguranță, emise începând cu anul 2015, dispun și de tehnologie contactless pentru verificarea identității la trecerile de frontieră pe baza verificărilor dactiloscopice, facilitând astfel călătoriile cetățenilor lituanieni între statele membre ale UE.


Lituania a implementat, de asemenea, aceste documente de identitate cu proprietățile cărții de credit, pentru a facilita accesul cetățenilor la serviciile naționale și europene de guvernare electronică. Acestea conțin un microprocesor de contact încorporat care deține un certificat pentru identificarea on-line și altul pentru semnarea electronică a documentelor oficiale, cum ar fi contractele și declarațiile
.

MAREA BRITANIE

Domiciliul este țara în care o persoană are în mod oficial o locuință permanentă sau cu care are o legătură substanțială. La naştere, se atribuie automat nou-născutului domiciliul părinților, care este definit ca domiciliul său de origine. Dacă părinţii nu sunt căsătoriţi, noul născutului i se va atribui domiciliul mamei.


Expatriaţilor britanici li se aplică conceptul de domiciliu considerat, cu rol în calcularea impozitului aferent proprietăţilor deţinute în momentul decesului. 


Domiciliul considerat înseamnă că deşi un cetăţean britanic nu este stabilit în Marea Britanie, în conformitate cu prevederile de drept, autoritatea de impozitare (HMRC) îl poate trata ca fiind domiciliat în Marea Britanie în momentul transferului, dacă a avut domiciliul în Regatul Unit în trei ani anteriori transferului, sau a avut reședința în Marea Britanie în cel puțin 17 dintre cei 20 de ani de percepere a impozitului pe venit care se încheie cu anul în care are loc transferul.


După vârsta de 16 ani, orice cetăţean britanic îşi poate schimba domiciliul. Pentru a face acest lucru, trebuie să îndeplinească o serie de criterii și să poată furniza o serie de documente. Criteriile pentru schimbarea domiciliului sunt variate și fiecare caz va fi judecat pe baza datelor furnizate. Criteriile de bază pentru schimbarea domiciliului includ, de regulă, un minim absolut:

· părăsirea teritoriului Marii Britanii;

· dovedirea intenţiei de a locui permanent într-un alt loc pe o perioadă nedeterminată.


Este considerat rezident (cel puțin în scopuri fiscale) cetăţeanul prezent într-o țară timp de 183 de zile sau mai mult, raportat la un an fiscal, acest criteriu fiind valabil pentru HMRC din Marea Britanie și alte guverne din întreaga lume. 


În dreptul britanic se consideră că există două concepte de domiciliu. Unul este reprezentat de locul în care se află locuinţa permanentă (nu este același lucru cu rezidența, deoarece acest concept este în relaţie directă cu fiscalizarea). Cel de-al doilea este domiciliul de origine, care este stabilit de ţara de origine a părinţilor
.

Cardurile de identitate au fost eliminate în 2011 - nu mai sunt valabile și nu mai pot fi folosite ca dovadă de identificare
. Legea privind documentele de identitate (2010) impune distrugerea informațiilor deținute în Registrul național al identităților.

Legislația prevede:

- anularea tuturor cardurile de identitate existente;


- eliminarea cerinței legale de a emite carduri de identitate;

- închiderea și stergerea Registrului Național de Identități;

- distrugerea tuturor datelor deținute în Registru;


- închiderea birourilor Comisarului pentru identitate;

- reînregistrarea unor infracțiuni (posesia sau folosirea documentelor false de identitate)
.


Olanda

Art. 4 din Legea generală privind impozitarea prevede că locul de rezidență al unei persoane este determinat pe baza tuturor faptelor și circumstanțelor relevante. În conformitate cu legislația fiscală olandeză, pentru stabilirea locului de reședință sunt utilizate mai multe criterii
:


- În cazul în care se menține o locuință permanentă.


- Atunci când sunt îndeplinite obligațiile de muncă.


- Acolo unde locuiește familia persoanei.


- În cazul în care persoana este înregistrată la autoritățile locale.


- În cazul în care se mențin conturi bancare și alte active.


- Durata de ședere dorită în Țările de Jos.

Statisticile referitoare la populația Olandei se bazează pe înregistrările aflate în bazele de date digitalizate ale municipalităților. Acest sistem de înregistrare este cunoscut ca sistemul BRP. Ca atare, registrul populației face parte dintr-un sistem de registre de bază. Alte registre din acest sistem includ, de exemplu, companii, clădiri, adrese și reședințe, vehicule, etc. Scopul acestor registre interconectate este acela de a furniza tuturor agențiilor guvernamentale din Olanda date actualizate privind cele mai importante subiecte. BRP este un element-cheie în procedurile administrative la nivel național și local
. 

Cetățenii olandezi de la vârsta de 14 ani trebuie să poată prezenta un document de identitate valabil la cererea unui polițist sau a unui funcționar cu atribuții similare. Documentele de identitate sunt necesare la deschiderea conturilor bancare și la începerea muncii pentru un nou angajator. Documentele oficiale de identitate pentru rezidenții din Olanda sunt:


- pașaportul;

- cartea de identitate;

- permisul de ședere pentru străini;

- un document special pentru personalul din corpul diplomatic și membrii familiilor acestora.


POLONIA


Potrivit prevederilor art. 25 Cod civil, domiciliul unei persoane fizice este locul în care acea persoană rămâne cu intenția de a locui permanent. Locuința unui copil aflat sub autoritatea părintească este domiciliul părinților sau al celui căruia autoritatea tutelară i-a încredințat exercitarea autorității părintești.


Dacă ambii părinți au o autoritate părintească egală și au domiciliu separat, domiciliul copilului este similar cu al părintelui cu care are reședința permanentă. În cazul în care copilul nu locuiește permanent cu niciunul dintre părinți, instanța de tutelă va decide asupra locului său de reședință.


Potrivit Codului civil, o persoană fizică poate avea un singur domiciliu
.

Începând cu anul 2011, Polonia eliberează IDT-uri entităților care fac obiectul înregistrării (adică persoane fizice, persoane juridice, persoane fizice care nu au personalitate juridică și alte entități), cu condiția ca, în conformitate cu legislația poloneză, aceștia să fie definiți drept contribuabili sau plătitori de contribuții de securitate socială sau de contribuții de asigurări de sănătate.


Numărul TIN atribuit persoanelor fizice și juridice devine un număr de identificare fiscală în conformitate cu dispozițiile Legii din 29 iulie 2011 privind normele de înregistrare și identificare
.


Fiecare cetățean polonez cu vârsta de minim 18 ani, care locuiește permanent în Polonia, trebuie să dețină o carte de identitate emisă de Oficiul local pentru afaceri interne.

SPANIA

Pentru exercitarea drepturilor și îndeplinirea obligațiilor civile, domiciliul persoanelor fizice este locul de reședință obișnuită și, dacă este cazul, este stabilit prin Legea privind procedura civilă.

 
Având în vedere numărul mare de acte juridice care trebuie realizate în legătură directă cu domiciliul, se poate spune că aceasta este cea mai importantă relație pe care o are o persoană sub aspect juridic.


Doctrina clasică îl include printre atributele personalității pe lângă nume, statut marital, avere și profesie. 


Legea spaniolă în materie de domiciliu este constituită dintr-un element material (reședință) și dintr-o dualitate a elementelor intenționate (de obișnuință) care este cerută de doctrină.


Legislativul a ales să dezvolte reguli incomplete referitoare la domiciliu, lăsând legea formală să completeze subiectul. Aceasta este o abordare relativ greșită dacă se consideră că toate aspectele legate de atributele personalității trebuie abordate în legea materială, la care trebuie adăugat faptul că acest lucru se face astfel încât standardul să poată fi extins la toate ramurile sistemului, implicând un caracter suplimentar. 


Adresa poate fi clasificată în două categorii: domiciliul stabil şi alte rezidenţe. Domiciliul este, de regulă, locuinţa unde o persoană îşi petrece majoritatea timpului, iar rezidenţa reprezintă o locuinţă special destinată anumitor scopuri, cu utilizare temporară.


Registrele de înregistrări civile spaniole (nașteri, căsătorii și decese) sunt gestionate de către Ministerul de Justiție.


Legea 11/2007 din 22 iunie privind accesul electronic al cetățenilor la serviciile publice recunoaște dreptul cetățenilor de a interacționa cu administrațiile publice prin mijloace electronice și reglementează aspectele de bază ale utilizării tehnologiilor informaționale în activitatea administrativă, relațiile dintre administrațiile publice, precum și în relațiile cetățenilor cu aceleași persoane juridice, în scopul garantării drepturilor acestora, tratamentul comun al acestora și validitatea și eficiența activității administrative în condițiile securității juridice
.

În Spania, cetățenii spanioli, străinii rezidenți și companiile au numere de identitate similare, dar distincte, unele cu litere prefixate, toate dispunând de un cod de control.
          - atât persoanele fizice, cât și cele juridice au un cod fiscal (NIF), care este identic cu cel al documentului de identitate; 
          - cetățenii spanioli au un document național de identificare (DNI), care poartă acest număr fără prefixul literei. Noul DNI electronic, introdus în anul 2006 este un card inteligent care permite semnarea digitală a documentelor. Cipul conține majoritatea informațiilor personale tipărite pe card și o versiune digitalizată a feței persoanei, semnătura și amprentele digitale
. În funcție de vârsta titularului, cartea are o valabilitate de 5 ani, 10 ani sau pe o durată nedeterminată pentru persoanele în vârstă. 

          - codul de identitate fiscală (CIF) este deținut numai de asociații și fundații;       

          - străinilor rezidenți li se eliberează un număr de identificare pentru străini (NIE).

